b'\n_START_ARTICLE_\nSamuel Little\n_START_PARAGRAPH_\nSamuel Little (tunnetaan my\xc3\xb6s nimell\xc3\xa4 Samuel McDowell, s. 7. kes\xc3\xa4kuuta 1940 Reynolds, Georgia) on yhdysvaltalainen\xc2\xa0sarjamurhaaja. H\xc3\xa4net tuomittiin kolmesta 1980-luvulla tehdyst\xc3\xa4 murhasta kolmeen elinkautiseen vankeuteen 2014. Kev\xc3\xa4\xc3\xa4ll\xc3\xa4 2018 Little tunnusti surmanneensa edell\xc3\xa4 mainittujen lis\xc3\xa4ksi 90 ihmist\xc3\xa4 vuosien 1970\xe2\x80\x932005 aikana._NEWLINE_Vuonna 2014 Little sai vankeustuomion kolmesta murhasta sen j\xc3\xa4lkeen, kun h\xc3\xa4net oli yhdistetty DNA-n\xc3\xa4ytteiden avulla kolmen naisen vuosina 1987 ja 1989 tapahtuneisiin selvitt\xc3\xa4m\xc3\xa4tt\xc3\xb6miksi j\xc3\xa4\xc3\xa4neisiin kuolemiin, jotka olivat sattuneet Los Angelesin piirikunnassa. Jo ennen murhista annettua tuomiota Little oli ker\xc3\xa4nnyt nimiins\xc3\xa4 mittavan rikosrekisterin, jossa on tuomioita muun muassa aseellisesta ry\xc3\xb6st\xc3\xb6st\xc3\xa4 ja raiskauksesta._NEWLINE_Kun Littlen taustoja tutkittiin perusteellisesti osana  Yhdysvaltain liittovaltion poliisin ohjelmaa, jossa toistuvasti v\xc3\xa4kivalta- ja seksuaalirikoksiin syyllistyneiden tietoja vertaillaan selvitt\xc3\xa4m\xc3\xa4tt\xc3\xb6miin rikoksiin yhteisty\xc3\xb6ss\xc3\xa4 paikallisten poliisiviranomaisten kanssa, tutkijat t\xc3\xb6rm\xc3\xa4siv\xc3\xa4t texasilaisessa Odessan kaupungissa sattuneeseen tapaukseen, jonka he p\xc3\xa4\xc3\xa4tteliv\xc3\xa4t liittyv\xc3\xa4n Littleen. Miehen todettiinkin liikkuneen kyseisell\xc3\xa4 alueella rikoksen tapahtuma-aikaan. Niinp\xc3\xa4 tutkijat ehdottivat Littlelle sopimusta, jonka mukaan h\xc3\xa4n saisi vaihtaa vankilaa, jos antaisi tietoja tekemist\xc3\xa4\xc3\xa4n rikoksista. Little suostui ja kertoi kev\xc3\xa4\xc3\xa4ll\xc3\xa4 2018 antamassaan haastattelussa, kuinka monta ihmist\xc3\xa4 oli tappanut miss\xc3\xa4kin paikassa. Haastattelun aikana Little tunnusti viel\xc3\xa4 90 surmaa, joista FBI on todentanut 34. FBI pyysi vuonna 2019 uhrien tunnistusapua julkaisemalla kaikkien selvitt\xc3\xa4m\xc3\xa4tt\xc3\xb6mien murhien uhrien kuvat piirroksina internetiss\xc3\xa4._NEWLINE_Kiertolaisel\xc3\xa4m\xc3\xa4\xc3\xa4 viett\xc3\xa4nyt Little tappoi usein prostituoituja ja p\xc3\xa4ihderiippuvaisia. H\xc3\xa4n on entinen kilpanyrkkeilij\xc3\xa4, ja h\xc3\xa4nen tyylin\xc3\xa4\xc3\xa4n oli tyrm\xc3\xa4t\xc3\xa4 uhrinsa ensin iskuilla ja sitten kuristaa heid\xc3\xa4t. Surmien tekotavan takia Littlen uhrien ruumiisiin ei j\xc3\xa4\xc3\xa4nyt puukotukseen eik\xc3\xa4 luodin osumaan viittaavia merkkej\xc3\xa4. Niinp\xc3\xa4 monien Littlen tappamien ihmisten tulkittiin alun perin kuolleen luonnollisista syist\xc3\xa4, huumeiden yliannostukseen tai tapaturmaisesti eik\xc3\xa4 henkirikoksen seurauksena. Huomattavan osan Littlen tekemist\xc3\xa4 murhista arvellaan tapahtuneen 1970- ja 1980-luvuilla ennen DNA-teknologian yleistymist\xc3\xa4 rikostutkinnassa._NEWLINE_FBI:n mukaan Little saattaa olla yksi Yhdysvaltain historian tuhoisimmista sarjamurhaajista.'